SL Uradni list Evropske unije C 48/14

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2014/C 48/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„ “ (KAFAE DOI TUNG)

ES št.: TH-PGI-0005-0814-27.05.2010

ZGO ( X ) ZOP ( )

1. Ime

„ “ (Kafae Doi Tung)

2. Država članica ali tretja država

Tajska

3. Opis kmetijskega proizvoda ali živila

3.1 Vrsta proizvoda

Skupina 1.8 Ostali proizvodi iz Priloge I k Pogodbi (začimbe itd.)

3.2 Opis proizvoda, za katerega se uporablja ime iz 1. točke

„Kafae Doi Tung“ se nanaša na kavna zrna vrste arabica, pridobljena iz plodov kavovca, ki raste v gorovju Nang Non v provinci Chiang Rai na nadmorski višini 800–1 200 metrov, in sicer na območju projekta Doi Tung Development Project, ki zajema 2 okrožji („amphur“), tj. Mae Fah Luang in Mae Sai, ter se razteza med 20° 13′ 45″ in 20° 26′ 39″ severne zemljepisne širine ter 99° 43′ 18″ in 99° 52′ 52″ vzhodne zemljepisne dolžine (v nadaljnjem besedilu: opredeljeno geografsko območje). „Kafae Doi Tung“ je izključno komercialne hibridne vrste arabica, ki je pridobljena iz križanih hibridnih vrst catimor, caturra in catuai.

„Kafae Doi Tung“ je kava enotnega porekla. Kavovci rastejo v senci bujnih gozdov in so deležni pozorne oskrbe v vsaki fazi predelave. Skrbna predelava vključuje vse faze, in sicer od zasaditve do praženja in spravljanja. „Kafae Doi Tung“ ne vsebuje strupov in ohratoksina. Zaradi tega ima edinstven in dobro uravnotežen okus, sadno sladkast vonj/aromo, zmerno kislost brez ostrine ter srednje močno teksturo.

Značilnosti blaga

— kava: vrsta arabica, ki je pridobljena iz križanih hibridnih vrst catimor, caturra in catuai, kar zagotavlja ohranitev lastnosti.

Fizične značilnosti kave „Kafae Doi Tung“:

— zelena kavna zrna: kakovostna zelena kavna zrna „Kafae Doi Tung“ so modrikasto zelene ali zelene barve, njihova vsebnost vlage pa znaša 10–12 %,

— pražena kava: kakovostna pražena kava „Kafae Doi Tung“ je zmerno kisla in ima srednje močno teksturo. Stopnja praženja je lahko nizka, srednja ali zelo visoka. Pražena kava je rjavkaste ali temno rjave barve, ima edinstven in dobro uravnotežen okus, sadno sladkast vonj/aromo, zmerno kislost brez ostrine ter srednje močno teksturo.

Leta 2006 je oddelek za intelektualno lastnino pri tajskem ministrstvu za gospodarstvo odobril registracijo geografske označbe „Kafae Doi Tung“, s čimer se lahko blagovna znamka „Kafae Doi Tung“ uporablja le za kavo enotnega porekla, gojeno na nadmorski višini 800–1 200 metrov.

3.3 Surovine (samo za predelane proizvode)

1. Kavne jagode izvirajo z območja projekta Doi Tung Development Project.

2. Zelena kava je pridobljena iz svežih kavnih jagod kavovcev z območja projekta Doi Tung Development Project in predelana v tovarni organizacije Mae Fah Luang Foundation v okviru navedenega projekta.

3.4 Krma (samo za proizvode živalskega izvora)

Se ne uporablja.

3.5 Posebni proizvodni postopki, ki jih je treba izvajati na opredeljenem geografskem območju

Zasaditev

1. Semena so izbrana z najrodovitnejših kavovcev, ki so prosti bolezni in škodljivih organizmov ter za katere je značilna visoka stopnja brstenja. Semena izbere oddelek za kmetijstvo pri organizaciji Mae Fah Luang Foundation.

2. Nasadi se nahajajo na nadmorski višini 800–1 200 metrov v naravni senci bujnih gozdov. Zaradi sence in hribovitega območja je dozorevanje kavnih jagod počasno, kar zagotavlja kompleksen, izrazit in intenziven okus.

3. Kavovci so posajeni na medsebojni razdalji približno 2 × 2 metra.

4. Košenje trave in odstranjevanje plevela poteka redno skozi celo leto. Pokošena trava se uporablja za prekrivanje sadilne jame ob vznožju sadike.

5. Ob ustreznih intervalih se uporabljajo gnojila za zagotavljanje hranil za liste in plodove ter gnojila za prst.

6. Za preprečevanje ali odpravljanje škodljivih organizmov se ne uporabljajo kemikalije.

7. Veje se obrezujejo, da se zagotovi, da se iz brstov razvijejo nove veje v skladu s standardom organizacije Mae Fah Luang Foundation.

Obiranje in pridelava zrn s pergamentno ovojnico

1. Čas letnega obiranja je približno med oktobrom in februarjem.

2. Skrbno se oberejo le dozorele kavne jagode.

3. Obrane kavne jagode se še isti dan nemudoma prenesejo v tovarno.

4. Uporabljajo se visokokakovostni stroji za pranje kavnih jagod, odstranjevanje listov in ločevanje nezrelih kavnih jagod, ki priplavajo na vrh in se odstranijo. Nato se iz dovolj zrelih kavnih jagod odstranijo zrna.

5. Izbrana zrna se pridobijo v centrifugalnem stroju, ki pomaga odstraniti rastlinsko sluz. Nato se zrna približno 36 ur fermentirajo v vodi, da se zagotovi, da je rastlinska sluz popolnoma odstranjena, kar med drugim vpliva tudi na razvoj edinstvene arome in okusa zrn.

6. Po fermentaciji se zrna operejo s svežo tekočo vodo, nato pa se sušijo na soncu na cementni podlagi, pri čemer jih je treba obrniti vsakih 30 minut. Ta postopek se ponovi vsak dan, dokler se vsebnost vlage ne zniža na 10–12 %.

Spravljanje in skladiščenje zrn s pergamentno ovojnico

Zrna s pergamentno ovojnico, katerih vsebnost vlage znaša 10–12 %, so spravljena v vreče iz surovega platna in skladiščena na paletah v zračnem prostoru brez sončne svetlobe.

Proizvodnja zelenih zrn

Postopek je sestavljen iz štirih korakov. Endokarp se odstrani od pergamentne ovojnice, nato pa se z ventilatorjem odstranijo morebitne preostale usedline. Zelena zrna so presejana po velikosti glede na premer in po teži s pomočjo težnosti. S tem postopkom so pridelana kakovostna zelena zrna „Kafae Doi Tung“ razreda „Peaberry“, „Extra fancy“, „Fancy“, „No 1“ in „Prime“. So modrikasto zelene ali zelene barve, njihova vsebnost vlage pa znaša 10–12 %.

Proizvodnja pražene kave

Praženje zelenih zrn poteka v visokokakovostnih strojih za praženje in pod nadzorom izkušenih pražilcev. Stopnja praženja je lahko nizka, srednja ali zelo visoka. Praženje je najprej omejeno le na male serije, čemur sledijo preskusi z okušanjem, nato pa se pražijo velike serije. Po praženju vsake serije se opravijo preskusi z okušanjem, poleg tega pa se izvede natančen postopek za odstranjevanje ogljikovega dioksida, ki zagotavlja, da je aroma kave ohranjena. Praženje običajno traja približno 12–15 minut.

Pražena kavna zrna različnih velikosti in lastnosti se nato zmešajo po različnih formulah.

Pražena kavna zrna so lahko grobo, srednje ali fino mleta.

Dokazilo o poreklu

Celotni proizvodni postopek se nadzoruje in spremlja prek registracije članov združenja pridelovalcev kave. Nadzor izvaja organizacija Mae Fah Luang Foundation. Navedeni proizvodni postopek je treba evidentirati zaradi sledljivosti kave „Kafae Doi Tung“.

Postopek proizvodnje kave „Kafae Doi Tung“ se pregleduje v skladu s sistemom notranjega nadzora, ki ga izvaja organizacija Mae Fah Luang Foundation, ki ima pravico kadar koli in brez predhodnega obvestila pregledati postopke proizvodnje in skladiščenja kave „Kafae Doi Tung“.

Kmetje, obiralci, predelovalci, izvajalci pakiranja in distributerji kave „Kafae Doi Tung“, ki želijo uporabljati geografsko označbo „Kafae Doi Tung“, se morajo registrirati pri prijavnem uradu organizacije Mae Fah Luang Foundation. Poleg tega morajo pripraviti priročnik o dejavnostih in ga predložiti prijavnemu uradu.

O izstopu članov ali spremembah njihovih podatkov je treba obvestiti prijavni urad organizacije Mae Fah Luang Foundation. Ob odsotnosti obvestila je članstvo samodejno prekinjeno.

3.6 Posebna pravila za rezanje, ribanje, pakiranje itn.

Embalaža je opremljena z ventilom, ki zagotavlja svežino, saj gre zrak lahko ven iz vrečke, zunanji zrak pa ne more priti vanjo. Kava „Kafae Doi Tung“ je pakirana v treh velikostih, in sicer po 200, 500 in 1 000 gramov. Za zagotovitev kakovosti in porekla se postopek pakiranja izvaja pod nadzorom organizacije Mae Fah Luang Foundation.

3.7 Posebna pravila za označevanje

1. Na embalaži morata biti navedena izraza „ “ in/ali „KAFAE DOI TUNG“.

2. Na embalaži je lahko naveden tudi žig Urada Združenih narodov za droge in kriminal (UNODC). To ni obvezno.

3. Obvezna je uporaba logotipov tajske geografske označbe in EU (po evropski registraciji).

4. Kratka opredelitev geografskega območja

Opredeljeno geografsko območje, na katerem potekajo vse dejavnosti v okviru proizvodnega postopka, je območje Doi Tung, ki se nahaja na meji med okrožjema Mae Fah Luang in Mae Sai v provinci Chiang Rai. Njegova površina znaša 149,62 kvadratnega kilometra (ali 93 515 raijev), razteza pa se med 20° 13′ 45″ in 20° 26′ 39″ severne zemljepisne širine ter 99° 43′ 18″ in 99° 52′ 52″ vzhodne zemljepisne dolžine.

5. Povezanost z geografskim območjem

5.1 Posebnosti geografskega območja

Večji del opredeljenega geografskega območja predstavljajo visoka gorovja od severa do juga v vzhodnih in zahodnih delih, ki v sredini tvorijo ozko dolino. Območje projekta Doi Tung Development Project sestavljajo obsežna gorovja iz veliko različnih kamnin, ki imajo večinoma enako stopnjo odpornosti proti vremenskim vplivom. Zaradi strmih pobočij je veliko vodnih kanalov in izvirov, kot so Nam Puen, Huay Pueng, Huey Jalaw, Huay Pa Kluey, Huey Nam Rin, Mae Nam Rai, in Nam Dang. Za območje je značilno veliko dežja, pri čemer je najmanj 120 dni v letu deževnih. Povprečna letna količina dežja znaša 2 266 milimetrov, povprečna temperatura pa približno 22 stopinj Celzija. Prst večinoma sestavljajo ilovica, glinena ilovica, peščena ilovica in glina, ki imajo zmerno stopnjo absorpcije vode.

5.2 Posebnost proizvoda

Zelena zrna

S tem postopkom so pridelana kakovostna zelena zrna „Kafae Doi Tung“ razreda „Peaberry“, „Extra fancy“, „Fancy“, „No 1“ in „Prime“. So modrikasto zelene ali zelene barve, njihova vsebnost vlage pa znaša 10–12 %. Postopek proizvodnje kakovostnih zelenih zrn „Kafae Doi Tung“ je sestavljen iz štirih korakov. Najprej se endokarp odstrani od pergamentne ovojnice. Nato se v postopku čiščenja z ventilatorjem odstranijo usedline in druge tuje snovi, vključno z zlomljenimi in nepopolnimi zrni. Na koncu so zelena zrna presejana glede na premer, nato pa še glede na težo s pomočjo težnosti, da se odstranijo pomanjkljiva zrna in gramoz.

Pražena kava

Praženje zelenih zrn poteka na območju projekta Doi Tung Development Project, in sicer v visokokakovostnih strojih za praženje in pod nadzorom izkušenih pražilcev. Stopnja praženja je lahko nizka, srednja ali zelo visoka. Praženje je najprej omejeno le na male serije, čemur sledijo preskusi z okušanjem, nato pa se pražijo velike serije. Po praženju vsake serije se opravijo preskusi z okušanjem. Poleg tega se izvede natančen postopek za odstranjevanje ogljikovega dioksida, ki zagotavlja, da je aroma kave ohranjena. Pražena kavna zrna različnih velikosti in lastnosti se nato zmešajo po različnih formulah.

Pražena kava je nato hermetično zaprta v vrečko iz aluminijaste folije, ki je opremljena z ventilom, ki zagotavlja svežino, saj gre ogljikov dioksid lahko ven iz vrečke, zunanji zrak pa ne more priti vanjo. V nadaljevanju so navedene specifikacije pražene kave „Kafae Doi Tung“.

Vsebnost vlage: manj kot 5 %

Invertni sladkor: ne manj kot 1,5 %

Skupni delež pepela: 3–6 % suhe snovi

V vodi topen pepel: ne manj kot 75 % skupnega deleža pepela

Kofein: ne manj kot 1 %

Ekstrakt petroletra: 8–28 %

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Projekt Doi Tung Development Project je kraljeva pobuda, ki se je začela leta 1988 ter je namenjena spodbujanju pogozdovanja in boju proti narkotikom. Kava vrste arabica je bila eden od pridelkov, ki so se jih gorska plemena odločila gojiti kot nadomestek za mak. Ta kraljevi projekt je prispeval k novim delovnim mestom in stabilnemu prihodku za lokalne prebivalce, posledično pa k njihovi samostojnosti.

Za projekt Doi Tung Development Project je bila dovoljena uporaba žiga UNODC na embalaži kave „Kafae Doi Tung“.

Ker se kava „Kafae Doi Tung“ goji na območju pogozdovanja, vsi kavovci rastejo v senci bujnih gozdov. Zaradi sence, visoke nadmorske višine in uporabe organskih gnojil je dozorevanje kavnih jagod postopno, kar zagotavlja edinstven in intenziven okus kavnih zrn „Kafae Doi Tung“. Odpadlo listje z bujnih gozdnih dreves je naravno gnojilo, ki izboljšuje vsebnost hranilnih snovi v prsti, hkrati pa senca visokih dreves zagotavlja uravnotežen ekosistem in naravni življenjski prostor za številne ptice, živali in različna drevesa.

Naravni in človeški dejavniki znatno vplivajo na proizvodnjo kave „Kafae Doi Tung“. Doi Tung je gorsko območje na nadmorski višini 800–1 200 metrov (srednje visoko območje gojenja), zaradi česar je primerno za gojenje kave vrste arabica. Zaradi naravne sence, v kateri se ta vrsta goji, je dozorevanje kavnih jagod počasno, kar zagotavlja kompleksen, izrazit in intenziven okus in aromo. Te razmere so dopolnjene s skrbno izbiro kavnih vrst, skrbnim vzdrževanjem, zapletenimi postopki obiranja in standardnim proizvodnim postopkom.

Sklic na objavo specifikacije

(člen 5(7) Uredbe (ES) št. 510/2006 (3))

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Prim. opombo 2.